b"\n_START_ARTICLE_\nBarnebokmessa i Bologna\n_START_PARAGRAPH_\nBarnebokmessa i Bologna, p\xc3\xa5 italiensk La Fiera del Libro per Ragazzi og engelsk The Bologna Children's Book Fair, er verdens ledende internasjonale bokmesse for barne- og ungdomsb\xc3\xb8ker, samt salgsmesse for filmer og multimedia for barn. Messa varer ei knapp uke og blir arrangert hver v\xc3\xa5r i universitetsbyen Bologna i Italia. Den ble f\xc3\xb8rste gang holdt i 1964.\n_START_SECTION_\nInnhold og omfang\n_START_PARAGRAPH_\nBarnebokmessa i Bologna er f\xc3\xb8rst og fremst en handelsmesse og vareutstilling for bokbransjen, der forlag, salgs- og produksjonsfirmaer presenterer, kj\xc3\xb8per og selger b\xc3\xb8ker og multimediaprodukter beregnet p\xc3\xa5 barn og unge. Utstillinga fyller 20 000 m\xc2\xb2 fordelt p\xc3\xa5 sju haller i byens faste messeomr\xc3\xa5de. Den italienske delen er den st\xc3\xb8rste, men den internasjonale deltakelsen er betydelig. Arrangementet omfatter ogs\xc3\xa5 bokfaglige seminarer, en \xc3\xa5pen publikumsdag og en utstilling av internasjonale barnebokillustrasjoner._NEWLINE_Bokmessa omfattet i 2008 mer enn 1200 utstillere fra til sammen 66 land. Forfattere, illustrat\xc3\xb8rer og oversettere fra hele verden deltar som gjester og observat\xc3\xb8rer. Messa blir ogs\xc3\xa5 bes\xc3\xb8kt av omkring 800 akkrediterte journalister.\n_START_SECTION_\nNorsk deltakelse\n_START_PARAGRAPH_\nFlere norske forlag er representert med egne stands p\xc3\xa5 bokmessa, gjerne ved siden av forlag fra andre nordiske land. Ogs\xc3\xa5 Norla (senter for norsk skj\xc3\xb8nn- og faglitteratur i utlandet) deltar aktivt. I tillegg bes\xc3\xb8ker enkelte norske forfattere, illustrat\xc3\xb8rer og bibliotekarer messa som et faglig og sosialt m\xc3\xb8tested.\n_START_SECTION_\nBologna Ragazzi Award\n_START_PARAGRAPH_\nArrang\xc3\xb8rene av barnebokmessa i Bologna deler \xc3\xa5rlig ut Bologna Ragazzi Award (BRAW), en internasjonal barnebokpris som g\xc3\xa5r til de beste bidragene sendt inn fra forlag fra mange land. Prisen har stort sett v\xc3\xa6rt delt i kategoriene fiction, non-fiction og new horizons. Den norske forfatteren og designeren Stian Hole vant denne prisen i klassen illustrert bok i 2007 med billedboka Garmanns sommer, mens tegneren \xc3\x98yvind Torseter vant med sin nesten ordl\xc3\xb8se, katalogpregede billedbok Avstikkere \xc3\xa5ret etter. Begge ble opprinnelig utgitt p\xc3\xa5 Cappelen forlag.\n_START_SECTION_\nAnnet\n_START_PARAGRAPH_\nIBBY (International Board on Books for Young People) deler ut sin pris H.C. Andersen-prisen under messa. Fra 2009 blir i tillegg vinneren av Litteraturprisen til minne om Astrid Lindgren (ALMA), verdens st\xc3\xb8rste barnebokpris, bekjentgjort under messa ved en direktesending fra Sverige._NEWLINE_Bokmessa i Frankfurt er en annen viktig arena for handel med norske og internasjonale barneb\xc3\xb8ker."